CELEX: 62009TN0347
Language: el
Date: 2009-08-31 00:00:00
Title: Υπόθεση T-347/09: Προσφυγή της 31ης Αυγούστου 2009 — Γερμανία κατά Επιτροπής

7.11.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 267/75
            
         Προσφυγή της 31ης Αυγούστου 2009 — Γερμανία κατά Επιτροπής
   (Υπόθεση T-347/09)
   2009/C 267/135
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ομοσπονδιακή Δημοκρατία της Γερμανίας (εκπρόσωποι: M. Lumma και B. Klein)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής SG-Greffe (2009) D/3985 στη διαδικασία ενισχύσεων NN 8/2009, της 2ας Ιουλίου 2009, κατά το μέρος κατά το οποίο η εν λόγω απόφαση χαρακτηρίζει τα κοινοποιηθέντα μέτρα ως κρατικές ενισχύσεις κατά την έννοια του άρθρου 87, παράγραφος 1, ΕΚ,
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα προσβάλλει την απόφαση της Επιτροπής C (2009) 5080 τελικό, της 2ας Ιουλίου 2009, σχετικά με καθεστώς ενισχύσεων που συνίστανται αφενός στην εκ χαριστικής αιτίας μεταβίβαση ορισμένων εκτάσεων της φυσικής κληρονομιάς οι οποίες ανήκουν στο Γερμανικό Δημόσιο και αφετέρου σε ορισμένα μέτρα στήριξης μεγάλων έργων για την προστασία της φύσης (κρατική ενίσχυση NN 8/2009 — Γερμανία — Προστατευόμενες φυσικές εκτάσεις). Η Επιτροπή κρίνει, με την απόφαση αυτή, ότι το κοινοποιηθέν καθεστώς ενισχύσεων είναι συμβατό με την κοινή αγορά κατά το άρθρο 86, παράγραφος 2, ΕΚ. Η προσφεύγουσα προσβάλλει την εν λόγω απόφαση κατά το μέρος κατά το οποίο χαρακτηρίζει τα κοινοποιηθέντα μέτρα ως κρατικές ενισχύσεις κατά την έννοια του άρθρου 87, παράγραφος 1, ΕΚ.
   Προς στήριξη της προσφυγής της η προσφεύγουσα ισχυρίζεται ότι η καθής εφάρμοσε εσφαλμένα το άρθρο 87, παράγραφος 1, ΕΚ από πολλές απόψεις. Συναφώς ισχυρίζεται κυρίως ότι η καθής κακώς χαρακτήρισε τις οργανώσεις προστασίας της φύσης ως επιχειρήσεις και κακώς παρέλειψε να προβεί στην επιβεβλημένη συνολική εξέταση των κοινοποιηθέντων μέτρων. Επιπλέον, οι οργανώσεις προστασίας της φύσης δεν πρόκειται να αποκομίσουν από τα κοινοποιηθέντα μέτρα κανένα όφελος που να έχει σημασία από την άποψη των ενισχύσεων. Η προσφεύγουσα βάλλει επίσης κατά της εσφαλμένης εφαρμογής του τέταρτου από τα κριτήρια που έθεσε το Δικαστήριο με την απόφαση της 24ης Ιουλίου 2003 στην υπόθεση C-280/00, Altmark Trans και Regierungspräsidium Magdeburg (Συλλογή 2003, σ. I-7747).
   Επικουρικά, η προσφεύγουσα ισχυρίζεται ότι έχει παραβιαστεί η υποχρέωση αιτιολόγησης την οποία επιβάλλει το άρθρο 253 ΕΚ.